**Νέα Προγραμματική Περίοδος 2014-2020**

Η 5η Προγραμματική Περίοδος 2014-2020 αποτελεί μία ιδιαίτερα σημαντική, μία πραγματική πρόκληση για την Ελλάδα, κυρίως μέσα στο περιβάλλον της μεγάλης Ευρωπαϊκής Οικονομικής Κρίσης. Προς αυτή την κατεύθυνση, η χώρα συμμετέχει ενεργά στις διαπραγματεύσεις με τους Ευρωπαίους εταίρους και έχει παράλληλα ξεκινήσει την εθνική δημόσια διαβούλευση με τις αρμόδιες εθνικές, περιφερειακές και τοπικές υπηρεσίες καθώς και με τους κοινωνικούς, οικονομικούς και περιβαλλοντικούς εταίρους για την προετοιμασία της Σύμβασης / Συμφωνίας Εταιρικής Σχέσης, δηλαδή «του νέου ΕΣΠΑ».

Το υπό διαπραγμάτευση προτεινόμενο νέο πλαίσιο απαιτεί τη διαμόρφωση και διατύπωση προτάσεων στρατηγικής και προτεραιοτήτων σε εθνικό, τομεακό και περιφερειακό επίπεδο, ενώ καθορίζεται μεταξύ άλλων από τις δεσμεύσεις της χώρας, οι οποίες αποτυπώνονται σε μία σειρά κειμένων σχετικά με τους αναπτυξιακούς και δημοσιονομικούς στόχους για το προσεχές μέλλον. Τα κείμενα αυτά είναι η [Στρατηγική «Ευρώπη 2020»](http://ec.europa.eu/regional_policy/what/europe2020/index_el.cfm) (το κείμενο στα [ελληνικά](http://www.epperaa.gr/elibrary/strathg_eyropi_2020.pdf)),το [Εθνικό Πρόγραμμα Μεταρρυθμίσεων](http://epan2.antagonistikotita.gr/uploads/7_Ethniko_Programma_Metaruthmisewn_2011_14.pdf), το [Κοινό Στρατηγικό Πλαίσιο](http://www.espa.gr/elibrary/Koino_Strathgiko_Plaisio.pdf) και τα Μνημόνια Οικονομικής Πολιτικής. Επίσης, πρέπει να συνάδει με την Πολιτική Συνοχής της Ε.Ε στους τομείς της οικονομικής, κοινωνικής και εδαφικής συνοχής και συγκεκριμένα με την [5η Έκθεση για την Πολιτική Συνοχής](http://epan2.antagonistikotita.gr/uploads/1_5h%20ekthesi%20politiki%20synohis_el.pdf) της Ευρωπαϊκής Επιτροπής που δημοσιεύθηκε τον Νοέμβριο του 2010.

Για να μεγιστοποιηθεί η επίπτωση της Πολιτικής Συνοχής στην επίτευξη των προτεραιοτήτων της Ένωσης, η Επιτροπή έχει προτείνει να ενισχυθεί η διαδικασία στρατηγικού προγραμματισμού. Αυτό συνεπάγεται τον καθορισμό ενός συνόλου θεματικών στόχων στον κανονισμό, σύμφωνα με τη στρατηγική «Ευρώπη 2020». Η νέα στρατηγική θα εφαρμοσθεί μέσω [11 Θεματικών Στόχων](http://epan2.antagonistikotita.gr/uploads/4_Protash_Kan_Tameiwn_2014_2020_el.pdf) .για τους οποίους οι ευρωπαϊκές και οι εθνικές αρχές θα πρέπει να συντονίσουν τις προσπάθειές τους για να επιτύχουν καλύτερα αποτελέσματα.

Οι στόχοι αυτοί θα πρέπει να προσεγγιστούν από κάθε Κράτος-Μέλος σύμφωνα με τις δικές του ανάγκες στο νέο σύστημα προγραμματισμού, ενώ τίθενται νέοι κανόνες τόσο σε ό,τι αφορά στην επιλεξιμότητα των δαπανών, το ύψος της συγχρηματοδότησης, μία σειρά από κανόνες [αιρεσιμότητας](http://www.papastamkos.gr/index.php?pathID=1_1697_1896_2014_1909_1915_1931_1933_1942&aid=4911) (conditionalities) που έχουν να κάνουν και με την επίτευξη των μακροοικονομικών στόχων της κάθε χώρας, καθώς επίσης και με τις διαδικασίες διαρκούς αξιολόγησης και την επικέντρωση των πόρων σε συγκεκριμένες στρατηγικές προτεραιότητες με ευρωπαϊκή προστιθέμενη αξία.

Από ελληνικής πλευράς, με την [1η Εγκύκλιο](http://www.espa.gr/elibrary/12_1st_Egkyklios_sxediasmou2014_20.pdf) («1η Εγκύκλιος σχεδιασμού και κατάρτισης αναπτυξιακού προγραμματισμού περιόδου 2014–2020») δόθηκε το έναυσμα από το Υπουργείο Ανάπτυξης, Ανταγωνιστικότητας, Υποδομών, Μεταφορών και Δικτύων ( ΥπΑνΥπ), για την έναρξη των διαδικασιών για το σχεδιασμό του συνολικού στρατηγικού σχεδίου ανάπτυξης της χώρας (Εθνικού Αναπτυξιακού Σκέλους και Συγχρηματοδοτούμενου ) για την περίοδο 2014-2020 και κατ’ επέκταση του Συμφώνου Εταιρικής Σχέσης (Partnership Agreement) δηλ. του νέου ΕΣΠΑ της χώρας. Με την Εγκύκλιο ενημερώθηκαν όλοι οι αρμόδιοι φορείς σχεδιασμού για το υπό διαπραγμάτευση προτεινόμενο νέο πλαίσιο της Προγραμματικής Περιόδου 2014-2020 ώστε να προετοιμαστούν για τη διαμόρφωση του σχεδιασμού. Ζητήθηκε επίσης από τους φορείς η διατύπωση αρχικών προτάσεων στρατηγικής και προτεραιοτήτων σε εθνικό, τομεακό και περιφερειακό επίπεδο προκειμένου να διαμορφωθούν οι γενικές κατευθύνσεις εθνικής αναπτυξιακής στρατηγικής, οι οποίες και περιλαμβάνονται στην [2η Εγκύκλιο](http://www.eydamth.gr/CMS/lib/articles/ArticleID_499/07_egkyklios.pdf).

Επίσης, με πρωτοβουλία του ΥπΑνΥπ και του αρμόδιου υφυπουργού κ. Κυριάκου Βιρβιδάκη για τον σχεδιασμό της επόμενης Προγραμματικής Περιόδου 2014-2020, έλαβαν χώρα 13 [Περιφερειακά Συνέδρια](http://www.espa.gr/EL/Pages/staticNewProgrammingPeriod.aspx) που διοργάνωσαν οι Περιφέρειες, στα οποία συμμετείχαν η πολιτική ηγεσία και στελέχη του υπουργείου, οι Περιφερειάρχες και οι εκπρόσωποι της τοπικής αυτοδιοίκησης, τοπικοί φορείς καθώς και εκπρόσωποι της ευρωπαϊκής επιτροπής.